Dorthe Dransfeldt holder en lang pause.

Hun er lige blevet spurgt om, hvornår hun sidst fik en julegave.

Efter noget betænkningstid siger hun:

- Det er 15 år siden. Det var en trøje, som jeg selv havde købt.

Hun kan ikke huske, hvornår hun før dét fik en rigtig julegave.

Måske i 1996 som var den sidste rigtige jul, hun har holdt.

I december 1997 døde hendes mor. Og Dorthe Dransfeldt har aldrig følt sig så ensom som den jul.

Ny julehjælp på vej

Dorte Dransfeldt er 54 år og bor til daglig i Esbjerg.

Hun er det, man vil kalde socialt udsat. Hun fortæller, at hun er ensom og er på kontanthjælp.

I årevis er der ikke nogen, der har sendt julegaver hendes vej.

Men i år bliver det anderledes.

Jeg blev helt varm om hjertet. Det er jeg slet ikke vant til. Dorthe Dransfeldt, om det at blive spurgt hvad hun ønsker sig

Et nyt koncept, der hedder Mission Julegaver, opfylder nemlig julegaveønsker fra hjemløse og socialt udsatte i Esbjerg.

Bag konceptet står blandt andre Tina Sällberg, som også er frivillig i Kirkens Korshærs Varmestue i Esbjerg.

- 35 personer holder jul her på varmestuen, og de får en julegave fra Kirkens Korshær. Men vi har 100 andre, som holder jul på gaden, og de får ingen gave.